text: Politiet søger vidner til overfald
  06 november 2015 kl. 18.24
  Tre vidner så et overfald ved en bar i Horsens. Dem efterlyser politiet nu.
  Overfaldet fandt sted ud for Zwei Grosse Bier Bar i Horsens natten til lørdag den 12. september kl. 5.15.
  Tre unge mænd blev overfaldet, og nu vil politiet gerne tale med vidner – især to unge mænd og en kvinde.
  Kvinden har langt og løsthængende hår til midt på ryggen, og var denne nat bl.a. iført en lang mørk jakke og kondisko med lys sål og mørke striber. Hun bar desuden en skuldertaske hængende på tværs af overkroppen.
  Den ene mand har kort hår og var iført t-shirt, mørke bukser og hvide kondisko.
  Den anden mand, som ligeledes har kort hår, var iført en hættetrøje med lynlås, gik med krykker og havde en skinne omkring venstre knæ.
  Politiet har tlf. 114.
  